6 Fa go na le kokoano ya botsalano, Bakeresete ba ka tlotla ka dikgang tse di farologaneng, ba balela sengwe kwa godimo, kgotsa ba bolela maitemogelo a a itumedisang. Fa motlotlo o tswa mo tseleng, mong wa mokete a ka dirisa botlhale go o tlhamalatsa. Gape o tshwanetse a tlhokomela gore ga go bue motho a le esi fela. Fa a bona seo se direga, a ka nna a bua ka tsela e e botlhale a dira gore ba bangwe le bone ba tsenelele mo motlotlong, gongwe ka go tlotlisa bana kgotsa go tsosa kgang e ba bangwe le bone ba ka akgelang mo go yone. Basha mmogo le bagolo ba tla ipelela seno mo kokoanong. Fa wena morulaganyi o kaela dilo ka botlhale, ‘go nna tekatekano ga gago go tla itsiwe’ ke botlhe ba ba leng teng. (Bafilipi 4:5) Ba tla bona gore o na le tumelo e e tshelang, e e amang dikarolo tsotlhe tsa botshelo jwa gago.